VDSS Sklep Pdp 394/2019
Sodna praksa Višjega delovnega in socialnega sodišča, 2019-06-06

Oddelek za individualne in kolektivne delovne spore

Sonja Pucko Furman (preds.), dr. Martina Šetinc Tekavc (poroč.), Marko Hafner

odločitev o pravdnih stroških - sprememba predpisa

Pritožba utemeljeno navaja, da bi sodišče prve stopnje moralo pri odmeri višine stroškov postopka uporabiti novo Odvetniško tarifo, ki v prvem odstavku 13. člena določa, da znaša vrednost točke 0,60 EUR. Sodišče prve stopnje je namreč o stroških postopka v izpodbijanem delu sklepa odločilo 10. 4. 2019, tj. že po uveljavitvi spremembe Odvetniške tarife dne 6. 4. 2019. Čeprav so bila procesna dejanja v tem individualnem delovnem sporu opravljena pred uveljavitvijo spremembe Odvetniške tarife, je z vidika odmere stroškov postopka bistven čas odločanja sodišča. Takrat namreč nastane terjatev za povrnitev stroškov postopka nasprotni stranki (drugi odstavek 12. člena nove (in stare) Odvetniške tarife). Takšno je tudi stališče iz sodne prakse.

I. Pritožbi se ugodi in se izpodbijani del sklepa (IV. točka izreka) spremeni tako, da se znesek stroškov postopka, ki jih je tožeča stranka dolžna povrniti toženi stranki, zviša z 58,80 EUR na 76,86 EUR.

II. Tožeča stranka je dolžna toženi stranki v roku 15 dni povrniti pritožbene stroške v višini 150,00 EUR, v primeru zamude skupaj z zakonskimi zamudnimi obrestmi, ki tečejo od poteka izpolnitvenega roka dalje. Svoje stroške odgovora na pritožbo tožeča stranka krije sama.

1. Sodišče prve stopnje je s sklepom dovolilo spremembo tožbe (I. točka izreka). Ugotovilo je, da je tožnik umaknil tožbo (II. točka izreka) in ustavilo postopek (III. točka izreka). Odločilo je, da je tožnik dolžan toženi stranki povrniti stroške postopka v višini 58,80 EUR z zakonskimi zamudnimi obrestmi po poteku 15-dnevnega izpolnitvenega roka dalje (IV. točka izreka).

2. Zoper sklep o stroških postopka v IV. točki izreka se pritožuje tožena stranka zaradi zmotne uporabe materialnega prava. Predlaga, naj pritožbeno sodišče pritožbi ugodi in izpodbijani del sklepa spremeni tako, da tožniku naloži plačilo stroškov postopka tožene stranke v višini 76,86 EUR in plačilo stroškov pritožbenega postopka. Navaja, da je sodišče prve stopnje pri odmeri stroškov postopka zmotno upoštevalo vrednost točke 0,459 EUR, saj je v času odločanja sodišča prve stopnje že veljala vrednost točke 0,60 EUR po Odvetniški tarifi (Ur. l. RS, št. 2/2015, 28/2018, 22/2019). Priglaša pritožbene stroške.

3. Tožnik je odgovoril na pritožbo tožene stranke in priglasil stroške odgovora na pritožbo.

5. Na podlagi drugega odstavka 350. člena Zakona o pravdnem postopku (Ur. l. RS, št. 26/99 in nasl. – ZPP) v zvezi s prvim odstavkom 366. člena ZPP je pritožbeno sodišče izpodbijani del sklepa preizkusilo v mejah razlogov, ki so navedeni v pritožbi, pri tem pa je po uradni dolžnosti pazilo na bistvene kršitve določb pravdnega postopka iz 1., 2., 3., 6., 7. in 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena ZPP ter na pravilno uporabo materialnega prava. Pri tem preizkusu je ugotovilo, da sodišče prve stopnje ni storilo bistvenih kršitev določb pravdnega postopka, na katere pritožbeno sodišče pazi po uradni dolžnosti, je pa pri odmeri stroškov postopka zmotno uporabilo materialno pravo.

6. Tožnik je v tem individualnem delovnem sporu vložil tožbo zoper toženo stranko zaradi neizplačanega dodatka za delo preko polnega delovnega časa v skupni višini 386,43 EUR z zakonskimi zamudnimi obrestmi. Naknadno je tožbeni zahtevek povišal na znesek 1.674,51 EUR. Po delni izpolnitvi tožbenega zahtevka (v višini 382,01 EUR) je tožnik tožbo v celoti umaknil. Sodišče prve stopnje je v izpodbijanem delu sklepa odločilo, da je tožnik dolžan toženi stranki povrniti stroške postopka v znesku 58,80 EUR. Iz obrazložitve te odločitve izhaja, da je sodišče prve stopnje pri odmeri višine stroškov postopka upoštevalo vrednost točke 0,459 EUR, kot je določena v prvem odstavku 13. člena Odvetniške tarife (Ur. l. RS, št. 2/15, 28/18; v nadaljevanju stara Odvetniška tarifa).

7. Pritožba utemeljeno navaja, da bi sodišče prve stopnje moralo pri odmeri višine stroškov postopka uporabiti Odvetniško tarifo (Ur. l. RS, št. 2/15, 28/18, 22/19; v nadaljevanju nova Odvetniška tarifa), ki v prvem odstavku 13. člena določa, da znaša vrednost točke 0,60 EUR.

Sodišče prve stopnje je namreč o stroških postopka v izpodbijanem delu sklepa odločilo 10. 4. 2019, tj. že po uveljavitvi spremembe Odvetniške tarife (Ur. l. RS, št. 22/19) dne 6. 4. 2019. Čeprav so bila procesna dejanja v tem individualnem delovnem sporu opravljena pred uveljavitvijo spremembe Odvetniške tarife, je z vidika odmere stroškov postopka bistven čas odločanja sodišča. Takrat namreč nastane terjatev za povrnitev stroškov postopka nasprotni stranki (drugi odstavek 12. člena nove (in stare) Odvetniške tarife). Takšno je tudi stališče iz sodne prakse

. Sodišče prve stopnje bi zato moralo uporabiti uporabiti novo Odvetniško tarifo, in s tem tudi vrednost točke 0,60 EUR, kot je določena v prvem odstavku 13. člena. Ker je sodišče prve stopnje upoštevalo še staro vrednost točke, je v tem delu zmotno uporabilo materialno pravo.

8. Ob pravilni uporabi materialnega prava je pritožbeno sodišče izpodbijani del sklepa (IV. točka izreka) spremenilo (5. alineja 358. člena ZPP v zvezi s prvim odstavkom 365. člena ZPP) tako, da je ob upoštevanju vrednosti točke 0,60 EUR na novo odmerilo stroške postopka pravdnih strank. Skupni stroški tožnika glede na vrednost storitve v obsegu 586,5 točke tako znašajo 429,32 EUR (z upoštevanjem 22 % DDV), tožene stranke pa glede na vrednost storitve v obsegu 377,4 točke 226,44 EUR. Po medsebojnem pobotanju ob upoštevanju neprerekanega uspeha strank v postopku (tožnikov uspeh je 22,81 %, uspeh tožene stranke pa 77,19 %) je tožnik dolžan toženi stranki povrniti 76,86 EUR.

9. Odločitev o stroških pritožbenega postopka temelji na določbi drugega odstavka 165. člena ZPP. Tožena stranka, ki je s pritožbo v celoti uspela, je po določbi prvega odstavka 154. člena ZPP upravičena do povrnitve stroškov pritožbenega postopka. Ti ob upoštevanju vrednosti pritožbenega predmeta (18,06 EUR) znašajo 250 točk (tar. št. 15/4) oziroma 150,00 EUR. Ta znesek je tožnik dolžan povrniti toženi stranki, v primeru zamude 15‑dnevnega izpolnitvenega roka z zakonskimi zamudnimi obrestmi. Tožnik sam krije svoje stroške odgovora na pritožbo (prvi odstavek 154. člena ZPP).

Stroški zastopanja državnega odvetništva se v postopkih pred sodišči in drugimi organi obračunavajo po tarifi, ki ureja odvetniške storitve (prvi odstavek 8. člena Zakona o državnem odvetništvu – Ur. l. RS, št. 23/2017 – ZDOdv).

Sklep pritožbenega sodišča opr. št. Pdp 1092/2001 z dne 7. 1. 2003, sodba Višjega sodišča v Kopru opr. št. I Cp 240/2005 z dne 12. 4. 2006, sklep Višjega sodišča v Celju opr. št. Cp 42/2016 z dne 12. 5. 2016.

Odvetniška tarifa (2015) - člen 12, 13, 13/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.